“รมว.พลังงาน” ชง “สรรพสามิต” ปลดล็อกเอทานอลส่วนเกิน ผลิตเจลล้างมือสู้ “โควิด-19”
“รมว.พลังงาน” ชง “สรรพสามิต” ปลดล็อกเอทานอลส่วนเกิน ผลิตเจลล้างมือสู้เชื้อไวรัส “โควิด-19” 
“รมว.พลังงาน” ชง “สรรพสามิต” ปลดล็อกเอทานอลส่วนเกิน ผลิตเจลล้างมือสู้เชื้อไวรัส “โควิด-19”
13 มี.ค. 2563

นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน เปิดเผยว่า จากสถานการณ์ที่มีความต้องการใช้เอทานอลเพื่อนำมาผลิตเป็นเจลล้างมือเพิ่มขึ้นอย่างต่อเนื่องในช่วงเกิดวิกฤตการระบาดของเชื้อไวรัสโควิด-19 กระทรวงพลังงานได้ส่งหนังสือลงวันที่ 13 มีนาคม 2563 ไปยังกรมสรรพสามิต กระทรวงการคลัง เพื่อแจ้งให้พิจารณาอนุญาตนำเอทานอลไปผลิตเจลล้างมือได้ โดยไม่ต้องขอความเห็นชอบจากกระทรวงพลังงาน
เนื่องจากกระทรวงพลังงานได้พิจารณาแล้วเห็นว่าเป็นสถานการณ์เร่งด่วน และมีปริมาณเอทานอลสำรองเพียงพอสำหรับการใช้ในภาคพลังงาน และเพียงพอสำหรับผลิตเจลล้างมือได้ โดยขอให้กรมสรรพสามิตมีการรายงานสรุปปริมาณที่อนุญาต เพื่อกระทรวงพลังงานจะได้ติดตามสถานการณ์การผลิตเอทานอลให้สมดุลต่อไป
สำหรับกำลังการผลิตปัจจุบันของโรงงานเอทานอลที่นำมาใช้กับภาคพลังงาน มีกำลังการผลิตประมาณ 6.3 ล้านลิตรต่อวัน โดยมีจำนวนโรงงานเอทานอลทั้งสิ้น 26 โรงงาน ในขณะที่การใช้เพื่อนำไปผสมกับน้ำมันเบนซินอยู่ที่ 4.4 ล้านลิตรต่อวัน
          “ขอให้ประชาชนมั่นใจว่า กระทรวงพลังงานสามารถบริหารจัดการ นำกำลังการผลิตเอทานอลส่วนเกินมาใช้เพื่อเป็นประโยชน์ต่อประชาชนต่อไป โดยไม่กระทบกับภาคพลังงาน และหน่วยงานที่เกี่ยวข้องได้มีการกำกับดูแลให้มีการใช้เอทานอลเป็นไปตามวัตถุประสงค์เท่านั้น” นายสนธิรัตนฺ กล่าว